Thyboerne kan slet ikke vente til, at musikfestivalen Thy Rock bliver skudt i gang til sommer. Det vidner fredagens festivalcafe om, der foregik i Sparekassen Thys afdelinger i Thisted og Hurup. En cafe, hvor man kunne sikre sig en billigere billet og samtidig høre, hvilke kunstnere der kommer til at spille til Thy Rock 2023. Både Sparekassen Thy i Thisted og Hurup var godt fyldt om med mennesker, der ville have fat i en billig billet. - Der har aldrig været så mange mennesker til en festivalcafe, som der var i dag. Det siges, at der har stået folk i kø ude på Storetorv. Vi er blevet løbet bagover i dag, siger Hans Peter Jarl Madsen, der er formand for Thy Rock. - Det viser, at folk vil til Thy Rock, og det viser mig, at vi har ramt et rigtig godt musikprogram, uddyber han. Store navne på programmet Formanden for Thy Rock har allerede styr på det meste af programmet til næste års festival. Et af hovednavnene bliver Lukas Graham. -  Lukas Graham har mildest talt væltet Danmark de sidste år, og er om end ikke den største danske musikstjerne lige nu så i alt fald på top tre, siger Hans Peter Jarl Madsen. Derudover er også TV2 på programmet, ligesom det lokale band MD-Duo med vennerne Dennis og Martin også genbesøger festivalen. Samtidig er også Thomas Helmig og Nik & Jay blevet præsenteret. - Vi giver den virkelig gas med programmet, siger Hans Peter Jarl Madsen. Thy Rock 2023 finder sted på Dyrskuepladsen i Thisted fredag 23. og lørdag den 24. juni.

Referat:
Fredag var der festivalcafe i Sparekassen Thy i Thisted og Hurup, hvor folk kunne købe en nedsat Thy Rock-billet. En mulighed rigtig mange benyttede sig af.